U-I-28/20
Natisni
Opravilna št.:
U-I-28/20
Datum odločitve:
20. 1. 2023
ECLI:
ECLI:SI:USRS:2023:U.I.28.20
Akt:
Odlok o Občinskem prostorskem načrtu Mestne občine Nova Gorica (Uradni list RS, št. 13/18 – uradno prečiščeno besedilo in 30/18), 108. čl.
Izrek:
Pobuda za začetek postopka za oceno ustavnosti in zakonitosti 108. člena Odloka o Občinskem prostorskem načrtu Mestne občine Nova Gorica (Uradni list RS, št. 13/18 – uradno prečiščeno besedilo in 30/18), kolikor v delu, ki ureja enoto urejanja prostora KR-16/02, določa, da se znotraj zavarovanega območja ne načrtuje stanovanjske gradnje, se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Projekt, d. d., Nova Gorica
Datum vloge:
12. 2. 2020
Vrsta odločitve:
sklep
Vrsta rešitve:
zavrženje
Dokument:
US33465
Dokument v PDF obliki:
U-I-28-20.pdf
158 KB
Prenesite datoteko
U-I-28/20-4
20. 1. 2023
SKLEP
Ustavno sodišče je v postopku za preizkus pobude družbe
P
rojekt,
d. d., Nova Gorica
,
ki jo zastopa direktor Vladimir Durcik, na seji 20. januarja 2023
sklenilo:
Pobuda za
začetek postopka za
oceno ustavnosti in zakonitosti 108. člena Odloka o Občinskem prostorskem načrtu Mestne občine Nova Gorica (Uradni list RS, št. 13/18
–
uradno prečiščeno besedilo in 30/18)
,
kolikor
v delu, ki ureja enoto urejanja prostora KR-16/02, določa, da se znotraj zavarovanega območja ne načrtuje stanovanjske gradnje, se zavrže.
OBRAZLOŽITEV
1. Pobudnica izpodbija v izreku navedeno
določbo Odloka o občinskem prostorskem načrtu Mestne občine Nova Gorica (v nadaljevanju OPN), ker naj bi bila
v neskladju s 7. členom
Zakona o urejanju prostora (Uradni list RS, št. 110/02 in 8/03 – popr. – ZUreP-1), 60. členom Zakona o urejanju prostora (Uradni list RS, št. 61/17 – ZUreP-2) ter z 2., 33. in 67. členom ter tretjim odstavkom 153. člena Ustave.
Pobudnica pravni interes za začetek postopka za oceno ustavnosti in zakonitosti utemeljuje z navedbo, da je lastnica nepremičnin parc. št. 383/3 in 383/5, obe k. o. Kromberk,
ki se nahajata na zavarovanem območju naravne znamenitosti "Kromberk, hrasti", razglašene z Odlokom o razglasitvi kulturnih in zgodovinskih spomenikov ter naravnih znamenitosti na območju občine Nova Gorica (Uradno glasilo občin Ajdovščina, Nova Gorica in Tolmin, št. 8/85 – v nadaljevanju Odlok), na katerem OPN v 108. členu ureja EUP KR/16-02 z določeno namensko rabo prostora SSe – območje stanovanjske prostostoječe individualne gradnje. Ker naj bi OPN v istem členu med podrobnimi oziroma posebnimi prostorskimi izvedbenimi pogoji (v nadaljevanju podrobni PIP), ki veljajo za omenjeno EUP, določal, da načrtovanje takšne gradnje znotraj zavarovanega območja ni dopustno, naj bi neposredno posegal v lastninsko pravico pobudnice
. Pobudnica Ustavnemu sodišču predlaga, naj 108. člen OPN v izpodbijanem delu razveljavi.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. OPN obsega tekstualni del, ki je sestavljen iz odloka in prilog, ter strateški in izvedbeni del z grafičnimi prikazi (2. člen OPN).
Strateški del OPN vsebuje usmeritve za opredelitev namenske rabe stavbnih, kmetijskih, gozdnih, vodnih in drugih zemljišč (32. člen OPN), izvedbeni del OPN
pa določa
namensko rabo prostora, gospodarsko javno infrastrukturo, EUP,
[1]
prostorske izvedbene pogoje (v nadaljevanju PIP)
[2]
ter območja, za katera se pripravi
občinski podrobni prostorski načrt (v nadaljevanju OPPN),
in usmeritve za njegovo izdelavo
(
33. člen OPN). OPN
v izvedbenem delu, ki je
podlaga za graditev objektov v skladu s predpisi, ki urejajo graditev,
[3]
za vsako EUP določa PIP za urejanje prostora; ti
se delijo na splošne PIP, ki se uporabljajo v vseh EUP,
in podrobne PIP,
ki dopolnjujejo ali spreminjajo splošne PIP po posameznih EUP
.
[4]
Splošne PIP za gradnjo na stanovanjskih površinah ureja 76. člen OPN.
[5]
Skladno s
107. členom OPN za nekatere EUP ali podenote urejanja prostora veljajo poleg splošnih PIP tudi podrobni PIP, ki so navedeni v 108. členu OPN.
[6]
Člen 108 OPN
vsebuje preglednico EUP s podrobnimi PIP in usmeritvami za načrtovanje OPPN. V njej je za EUP KR/16-02 določena namenska raba prostora
[7]
SSe –
območja stanovanjske prostostoječe individualne gradnje
in posebni oziroma podrobni PIP
z naslednjo vsebino: "Znotraj zavarovanega območja se ne načrtuje stanovanjske gradnje. Pri prostorskih ureditvah, ki niso v nasprotju z naravovarstvenim režimom, se ohranjajo vsa stara hrastova drevesa in njihova rastišča. Gradnja ceste mora biti skladna z varstvenim režimom in z OPPN za KR-16/01. Okvirna načrtovana območja javnega dobra, rezervati cest, so vidni v grafični prilogi 2." OPN v citiranem delu 108. člena ureja pogoje, ki jih je treba upoštevati pri načrtovanju gradnje
v
EUP KR/16-02
. To pomeni, da je stanovanjska gradnja v omenjeni EUP dopustna ob upoštevanju tam določenih omejitev.
4. OPN v izpodbijanem delu
ne učinkuje neposredno. Po ustaljeni ustavnosodni presoji namreč gradnja neposredno na podlagi posameznega prostorskega akta načeloma ni mogoča, saj mora pristojni upravni organ na njegovi podlagi in ob upoštevanju
drugih predpisov, ki urejajo gradnjo,
šele odločiti o dovoljenosti gradnje in predpisati konkretne pogoje, ki jih je treba pri gradnji upoštevati.
[8]
Kolikor bo pobudnica udeležena v morebitnem postopku izdaje gradbenega dovoljenja
[9]
za nameravano gradnjo na zemljiščih v EUP KR-16/02, bo lahko očitke o protiustavnosti in nezakonitosti OPN navajala v tem postopku. Po ustaljeni ustavnosodni presoji se v primerih, ko predpis ne učinkuje neposredno, lahko pobuda vloži šele po izčrpanju pravnih sredstev zoper posamičen in konkreten upravni akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo že v sklepu št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v tem sklepu, pobudnica ne izkazuje pravnega interesa za začetek postopka za oceno ustavnosti in zakonitosti OPN v izpodbijanem delu. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Matej Accetto ter sodnici in sodniki dr. Rok Čeferin,
Dr. Dr. Klemen Jaklič (Oxford ZK, Harvard ZDA)
, dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič in Marko Šorli.
Sklep je sprejelo soglasno.
dr. Matej Accetto
Predsednik
[1]
OPN v 35. členu določa, da je celotni prostor občine razdeljen na EUP, ki se združujejo v prostorske enote po naseljih. Določa tudi, da se EUP podrobneje delijo na podenote po vrstah namenskih rab ter da je členitev prostora prikazana na kartah "3 – Prikaz območij enot urejanja prostora, osnovne oziroma podrobnejše namenske rabe prostora in prostorskih izvedbenih pogojev".
[2]
PIP so pogoji in rešitve za urbanistično in krajinsko ureditev in oblikovanje naselij in krajine, za umestitev prostorskih ureditev v prostor ter arhitekturno oblikovanje objektov in izvedbo drugih posegov v prostor (42. točka 3. člena Zakona o urejanju prostora, Uradni list RS, št. 199/21 – v nadaljevanju ZUreP-3).
[3]
Glej tretji odstavek 50. člena ZUreP-3. Primerjaj z drugim odstavkom 33. člena OPN.
[4]
Glej 37. člen OPN.
[5]
Iz preglednice v 76. členu OPN je razvidno, da
je na območjih stanovanjskih površin z določeno podrobno namensko rabo SSe –
prosto stoječa individualna gradnja
med drugim dovoljena gradnja
enostanovanjskih in dvostanovanjskih stavb.
[6]
Glej prvi odstavek 107. člena OPN
.
Drugi odstavek istega člena določa tudi, da kadar se podrobni PIP razlikujejo od splošnih PIP, veljajo podrobni PIP
[7]
OPN ureja vrste namenske rabe prostora v 38. členu.
Četrti odstavek tega člena vsebuje preglednico, v kateri so določene vrste namenskih rab prostora. Preglednica v
osnovni namenski rabi I. OBMOČJE STAVBNIH ZEMLJIŠČ ureja območja po podrobnejši namenski rabi, med drugim opredeljuje S – OBMOČJA STANOVANJ kot SS – stanovanjske površine,
SB – stanovanjske površine za posebne namene,
SK – površine podeželskega naselja in SP – površine počitniških hiš. V členitvi podrobnejše namenske rabe SS – stanovanjskih površin pa so v isti preglednici navedena naslednja območja: SSe
– območja stanovanjske prostostoječe individualne gradnje, SSs – območja stanovanjske strnjene individualne gradnje in SSv – območja kolektivne gradnje
.
[8]
Primerjaj npr. sklepe Ustavnega sodišča št. U-I-496/18 z dne 17. 2. 2021, št. U-I-84/17 z dne 21. 10. 2021, št. U-I-102/22 z dne 10. 6. 2022 in št. U-I-772/21 z dne 1. 4. 2022.
[9]
Glej 48. člen Gradbenega zakona (Uradni list RS, št. 199/21 – GZ-1).